B. Bugár, podpredseda NR SR: (2006-04-21):
Pani spravodajkyňa, chcete sa vyjadriť k rozprave? Nie. Ďakujem. Prerušujem rokovanie o tomto bode programu. Vážené panie poslankyne, páni poslanci, chcem sa vás opýtať, či je všeobecný súhlas s tým, aby správu o výsledku hospodárenia Národnej banky Slovenska za rok 2005 (tlač 1543) uviedol pán viceguvernér Národnej banky Martin Barto vzhľadom na to, že dva dni tu bol pán guvernér a musel odcestovať. Áno. Ďakujem pekne. Takže pristúpime k rokovaniu o správe o výsledku hospodárenia Národnej banky Slovenska za rok 2005 (tlač 1543). Pán viceguvernér, nech sa páči, máte slovo. M. Barto, viceguvernér Národnej banky Slovenska: Vážený pán podpredseda, vážené panie poslankyne, vážení páni poslanci, dámy a páni, dovoľte mi, aby som vám v súlade so zákonom o Národnej banke Slovenska predložil správu o výsledku jej hospodárenia za rok 2005. Cieľom tejto správy je zhodnotiť výsledky hospodárenia Národnej banky Slovenska za rok 2005, prezentovať správu nezávislého audítora a údaje účtovnej závierky k 31. decembru 2005. Rád by som na začiatok upriamil vašu pozornosť na niektoré dôležité fakty a skutočnosti. Hlavným cieľom Národnej banky Slovenska je udržiavanie cenovej stability. Tomuto cieľu Národná banka plne podriaďuje výkon menovej politiky. A naplneniu hlavného cieľa a úlohám vyplývajúcim zo zákona podriaďuje Národná banka Slovenska všetky svoje aktivity a obchody. Činnosť Národnej banky Slovenska sa nevykonáva s cieľom dosahovať zisk. Národná banka Slovenska dosiahla v roku 2005 výnosy celkove vo výške 52,1 mld. korún a náklady boli v objeme 52,7 mld. korún. Vykázala celkovú stratu 0,6 mld. korún. Strata medziročne významne poklesla, takmer o 36 mld. korún. Zo správy devízových rezerv Národná banka Slovenska dosiahla v roku 2005 zisk 13,8 mld. korún. Zisk bol najmä z úrokových výnosov, z cenných papierov a z kurzových ziskov. V roku 2005 sme totiž zaznamenali rozdielny vývoj  kurzu slovenskej koruny v porovnaní s rokom 2004. Kurz koruny voči americkému doláru v roku 2005 sa znehodnotil o 12,1 %, v roku 2004 sa zhodnotil o 13,4 %. Voči referenčnej mene euro koruna sa zhodnotila o 2,44 % a v roku 2004 to bolo 5,75 %. Dôležité je, že 28. novembra 2005 sa uskutočnil vstup slovenskej koruny do systému  mechanizmov výmenných kurzov tzv. ERM II. Je to súčasne potvrdenie, že na Slovensku sa vytvára stabilné prostredie. Členstvo v ERM II je významným krokom v procese zavedenia eura v Slovenskej republike. Výkon menovej politiky v roku 2005 stál Národnú banku Slovenska 12,3 mld. korún. Tieto náklady predstavujú náklady na sterilizáciu nadmernej likvidity bankového sektora. V roku 2005 dosiahla priemerná denná sterilizácia takmer 400 mld. korún. Náklady na sterilizáciu likvidity bankového sektora predstavovali sumu 11 mld. korún pri priemernej dennej sterilizácii 227 mld. Sk. Priaznivé výsledky sme dosiahli aj v spravovaní a v prevádzke banky. Národná banka Slovenska od roku 2003 zaznamenáva priaznivý trend poklesu prevádzkových nákladov, znižovania mzdových nákladov a poklesu počtu zamestnancov. V roku 2005 čisté náklady na prevádzku a správu banky dosiahli 1,7 mld. korún. Prevádzkové náklady v roku 2005 predstavovali len 3,6 % celkových nákladov. V ich štruktúre najväčší podiel tvorili odpisy v objeme 0,5 mld. korún a nakupované výkony vo výške 0,4 mld. korún. Oproti roku 2004 prevádzkové náklady klesli o 4 %. Zníženie prevádzkových nákladov je najmä z dôvodu medziročného poklesu nákladov na zamestnancov o 8 % a dosiahnutej úspory v nakupovaných výkonoch o 20 %. K 31. decembru 2005 vykazovala NBS v evidenčnom stave vo fyzických osobách 1 169 zamestnancov. V roku 2005 došlo v NBS k zníženiu počtu zamestnancov o 71, čo medziročne predstavuje pokles o 5,7 %. Tieto skutočnosti sú dôsledkom organizačných zmien v Národnej banke súvisiacich so vznikom Štátnej pokladnice a definitívnym odčlenením tejto agendy z banky, ale aj dôsledkom uplatnenia racionalizačných opatrení na pobočkách Národnej banky Slovenska. Náklady na zamestnancov  sa v roku 2005 čerpali v objeme 0,5 mld. korún. Priemerná mzda za rok 2005 bola vykázaná vo výške 38 528 Sk. Oproti predchádzajúcemu roku vzrástla o 4,9 %, čím sa dodržal Bankovou radou NBS schválený 5-percentný limit rastu priemernej mzdy na rok 2005. Reálna priemerná mzda zamestnanca NBS v roku 2005 vzrástla o 2 %. Súčasťou materiálu je aj spôsob vysporiadania hospodárskeho výsledku NBS za rok 2005. Banková rada NBS na svojom 11. rokovaní rozhodla, že strata za rok 2005 ostane neuhradená a bola zahrnutá do strát minulých rokov. Tieto straty Národnej banky budú kryté z budúcich ziskov NBS. NBS vykazuje k 31. decembru 2005 záporné vlastné imanie v objeme 50,4 mld. korún. V medziročnom porovnaní je výsledok priaznivejší o 3,7 mld. korún v dôsledku rastu trhovej ceny zlata v roku 2005 a strategického rozhodnutia NBS ponechať si zásoby zlata v portfóliu. V zmysle zákona č. 566/1992 Zb. o Národnej banke Slovenska v znení neskorších predpisov účtovnú závierku Národnej banky Slovenska overuje audítor. Audítora určuje Najvyšší kontrolný úrad. Účtovnú závierku k 31. decembru 2005 overovala firma Ernst & Young Slovakia, spol. s r. o. Audítor vydal k účtovnej závierke NBS správu s nepodmieneným názorom bez výhrad. Vážené panie poslankyne, vážení páni poslanci, dovoľujem si vám navrhnúť, aby na základe predloženého materiálu môjho stručného zhodnotenia výsledkov NBS za rok 2005 a doloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska za minulý rok, tak ako sú obsiahnuté v predloženom materiáli. Ďakujem vám za pozornosť.